Amapholisa eBotswana Adubula Isizalwane seZimbabwe
UMnu. Wayne Murova udutshulwe ngesikhathi ezama ukubalekela amapholisa akade ebutha abangene elizweni okungekho emthethweni ngenyanga edluleyo.
GABORONE, BOTSWANA — AbeZimbabwe asebehlala eBotswana bathukuthele ngesenzo samapholisa sokudubula omunye wabo ocine elahlekelwa yilihlo ngenxa yokuthi kalamaphepha okuhlala kulelozwe okusemthethweni. Ukudutshulwa koweZimbabwe ngenyanga edluleyo kukhwezele ukufuthelana phakathi kwezizalwane zamazwe womabili. AbeZimbabwe bathi amapholisa ayabahlukumeza njalo uzulu weBotswawna jikelele kabathakazeleli ngesikhathi inengi labeZimbabwe lingena komakhelwane ukuyadinga ukuziphilisa. UMnu. Wayne Murova udutshulwe ngesikhathi ezama ukubalekela amapholisa akade ebutha abangene elizweni okungekho emthethweni ngenyanga edluleyo, phambilini komkhosi wokuthakazalela uzibuse walelo lizwe. Imizamo yokumbuyisela eZimbabwe engelatshwanga yehlule ngemva kokuba abasebenza emngceleni wePlumtree bayale ukumamukela enjalo. Wabuyiselwa emuva lapho aqhubeka ethola usizo lokwelatshwa endaweni okugcinwa abangene eBotswana okungekho emthethweni, eMolepolole ngaphandle nje kwesigodlweni salelozwe iGaborone. Lesisehlakalo sitshiye abanye beZimbabwe bephuphuma ngolaka bethi noma umuntu ephambanisile asikho isidingo sokumdubula njalo ungamelaphi… "Noma abantu bephambanisile akuzwisiseki ukuthi kucina umuntu edutshulwa kanjani." Ngokunjalo uTrynos Bhebhe uthi noma nje abeZimbabwe becunula abomthetho ngokungena eBotswana okungekho emthethweni, asikho isizatho sokudubula umuntu engahlomanga… "Indoda lo ube engelazikhali ngakho akulasizatho sokuthi amapholisa asebenzise imbhobho." Abanye bathi kumele ohulumende bobali bahlalisane phansi bakhulumisane ngendaba ezifana lalezi ngoba ziqhubeka zisegudwini… Lezi yindaba ezihluphayo esifisa ukuthi ngabe ohulumende bamazwe womabili bayazikhangela ngelihlo elibukhali." Izehlakalo ezifana lalesi zivamile kuzizalwane zeZimbabwe eBotswana. Inengi, ikakhulu abangena elizweni okungekho emthethweni, bazithola behlukuluzwa ezandleni zabomthetho kumbe, labo ababaqhatshileyo. Omunye, uMnu. Gift Ncube, walahlekelwa yizandla zombili ngemva kokudutshulwa ngumqatshi, ngesikhathi ifuna iholo lakhe. IBotswana yazama ukumbuyisela ekhaya engakelatshwa njalo udaba lwakhe lungakathonisiswa, kodwa iZimbabwe ya yala.